Diari Oficial de la Generalitat Valenciana


Sumari del DOGV 2945, del 05-03-1997 (1997/864770)

RESOLUCIÓ de 31 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2945

Data del DOGV
:   05-03-1997

Secció del DOGV
:   ALTRES DISPOSICIONS

Número del document
:   1997/864770


Data del document
:   31-07-1996

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 31 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.  
Vist l'expedient 144/92-AIA, referent a la legalització d'una explotació de calcàries anomenada Molí d'Enmig, amb instal·lacions annexes de tractament i processat d'àrids, del terme municipal de Mutxamel (Alacantí), promoguda per l'empresa Construcciones y Asfaltos Fuentes, SL.  
Vist que l'estudi d'impacte ambiental ha sigut sotmés al tràmit d'informació pública per l'Ajuntament de Mutxamel, dins del tràmit d'obtenció de la llicència d'activitat, amb el resultat d'una al·legació formulada per la senyora Ángeles Mira Sirvent, propietària d'una parcel·la que confronta amb la pedrera, que manifesta la seua oposició a l'activitat perquè se sent perjudicada, ja que entén que pot afectar les aigües del rierol pròxim, perquè se situa a menys de 500 metres de zona urbana (Río Park), com també perquè l'activitat en funcionament no disposa de llicència. Tot això segons consta en la còpia compulsada de l'expedient municipal remesa per la Comissió Provincial de Qualificació d'Activitats en data de 14 de setembre de 1992.  
Vist que, com a conseqüència de la consulta realitzada en data 7 d'octubre de 1992, a la Direcció General de Patrimoni Artístic, es va rebre, en data 2 de febrer de 1993, una notificació de la Resolució del director general adoptada el 14 de gener, segons la qual, a la vista de l'informe emés per la Unitat Tècnica d'Arqueologia respecte a la pedrera en qüestió, limita l'explotació en el tram que hi ha al voltant de la fita MT4, en un radi de 45 metres, lloc on es localitza el jaciment arqueològic de l'edat del bronze anomenat Molí d'Enmig, cosa per la qual l'empresa explotadora haurà d'adoptar les mesures de protecció adequades per a la salvaguarda d'aquest.  
Vist que, en data 4 de novembre de 1992, es requereix al promotor una ampliació de l'estudi d'impacte ambiental basada en la necessitat d'aportar una delimitació més precisa de l'explotació, perfils topogràfics adequats de l'estat actual i final previst i la planta i el projecte de restauració, la qual cosa es reitera en data 15 de març de 1993.  
Vist que, en data 16 de novembre de 1995, es remet un nou escrit al promotor en què se li recorda la situació de l'expedient, amb l'advertència de caducitat d'aquest si no compleix el requeriment pendent en el termini de tres mesos, segons estableix l'article 92.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Vist que, en data 29 de febrer de 1996, el promotor aporta un document d'ampliació de l'estudi d'impacte ambiental, segons allò sol·licitat en el seu moment.  
Vist que, en data 25 d'abril, a la vista de l'ampliació aportada, es requereix novament al promotor que aclarisca i complete alguns aspectes: falta de concordança de la ubicació de l'activitat respecte als plànols aportats originalment, completat dels perfils transversals i integració en el projecte de la limitació imposada a través de la Resolució del director general de Patrimoni Artístic. Aquests aspectes es completen mitjançant l'annex aportat en data 30 de maig.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desenvolupa.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5, de la Llei 2/1989, atribueix la competència a l'Òrgan Ambiental per a la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, Text Refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, a l'únic efecte ambiental, i sense perjudici de la prèvia obtenció de les autoritzacions sectorials que li siguen aplicables, i en especial de la llicència d'activitat, l'explotació de la pedrera Molí d'Enmig, del terme municipal de Mutxamel, segons la documentació tramitada i el compliment de les condicions següents:  
1. Tal com recull l'ampliació i l'annex aportats pel promotor, quedarà sense afectar i allunyat de l'explotació el jaciment arqueològic d'igual denominació, tot complint la Resolució del director general de Patrimoni Artístic, de data 14 de gener de 1993.  
2. S'haurà de potenciar l'extracció en el sector més alt i septentrional, a fi de procedir a la seua restauració immediata tan bon punt es vagen esgotant els fronts i simultanejar-hi les labors d'explotació i de restauració encaminades a reduir la duració de l'impacte visual. Aquesta condició haurà de ser assumida i justificada pel promotor a través dels plans de labors anuals que ha d'autoritzar el Servei Territorial d'Indústria i Energia.  
3. La densitat de plantes arbustives que s'han d'utilitzar en la revegetació dels talussos haurà de ser, almenys, de 4.000 plançons per hectàrea. A més de les dues espècies proposades es podrà emprar també llentiscle (Pistacia lentiscus) i espí negre (Rhamnus lycioides). En conseqüència, amb aquesta condició haurà de ser modificat el pressupost de restauració a fi de fer efectives les oportunes garanties econòmiques davant l'Òrgan Miner.  
4. Es recorda al promotor la prohibició de realitzar qualsevol tipus d'abocament no autoritzat; especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/1986, Bàsica de Residus Tòxics i Perillosos. Així mateix, s'abstindrà de fer abocaments de llots o qualsevol altre material en zones no autoritzades i podrà aprofitar aquests, sempre que siguen totalment inerts, en les labors de restauració de la pedrera i assimilar-los a material estèril miner.  
5. Si en el procés d'explotació de la pedrera es trobaren restes paleontològiques, arqueològiques o etnogràfiques, el titular quedarà obligat a fer saber aquest fet a la Conselleria de Cultura, de manera immediata, i adoptar les mesures pertinents per a la seua protecció i conservació.  
6. El promotor queda obligat a presentar davant el Servei Territorial d'Indústria i Energia, abans del 31 de desembre de cada any, un informe anual en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en el Pla de Restauració Estudi d'Impacte Ambiental, com també qualsevol possible incidència en el desenvolupament d'aquestes. El Servei Territorial d'Indústria i Energia remetrà a aquesta Conselleria una còpia de l'informe esmentat.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 31 de juliol de 1996.- La directora general de Qualitat Ambiental: Gloria Arnandis Boix.